ইউনিসেফ ইন্দোনেশিয়া

**ইউনিসেফ ইন্দোনেশিয়া** হলো ইউনিসেফের ১৯০টিরও অধিক দেশীয় দপ্তরের একটি। দপ্তরটি এশিয়ায় প্রতিষ্ঠিত প্রথম ইউনিসেফ অফিসগুলির একটি এবং ১৯৪৮ সাল থেকে এটি সুবিশাল ইন্দোনেশীয় দ্বীপপুঞ্জের শিশুদের অধিকার প্রতিষ্ঠায় কাজ করে আসছে। যার মধ্যে রয়েছে শিক্ষা, স্বাস্থ্যসেবা এবং নির্যাতন ও শোষণ থেকে সুরক্ষার অধিকার সমুন্নত রাখার জন্য মাঠপর্যায়ে কাজ করা।  এছাড়া এটি শিশু-কল্যাণের পক্ষে রাজনৈতিক পরিবর্তনের জন্য কাজ করে এবং এর সরকারি ও বেসরকারি খাতের অংশীদারদের সঙ্গে যুক্ত হয়ে যৌথভাবে টেকসই কর্মসূচির মাধ্যমে পরিবর্তন আনার প্রচেষ্টা করে।

দ্বিতীয় বিশ্বযুদ্ধের পর সৃষ্ট সংকটে ইউরোপের শিশুদের খাদ্য, পোশাক ও স্বাস্থ্যসেবা প্রদানের জন্য ১৯৪৬ সালে ইউনিসেফ প্রতিষ্ঠিত হয়েছিল। ১৯৫৩ সালে জাতিসংঘের সাধারণ পরিষদ ইউনিসেফের কার্যক্ষমতা অনির্দিষ্টকালের জন্য বাড়িয়ে দেয়। ১৯৮৯ সালে এটি জাতিসংঘের শিশু অধিকার সনদ (সিআরসি) গ্রহণ করে। এটি তখন থেকে ইতিহাসে সর্বাধিক গৃহীত মানবাধিকার চুক্তিতে পরিণত হয়েছে। শিশু অধিকার সনদ এখন ইন্দোনেশিয়াসহ গোটা বিশ্বে ইউনিসেফের কার্যক্রমের পক্ষে সমর্থন জোগায়  এবং শিশুদের সুরক্ষা, শিক্ষা, স্বাস্থ্যসেবা এবং পুষ্টি, জল, স্যানিটেশন ও স্বাস্থ্যবিধির অধিকার সংজ্ঞায়িত করে।

## লক্ষ্যসমূহ
২০১০ থেকে ২০১৫ সালের মধ্যে ইউনিসেফ ইন্দোনেশিয়ার লক্ষ্য ছিল সরকার, প্রাতিষ্ঠানিক গবেষণা কেন্দ্র ও অন্যান্য অংশীদারদের সঙ্গে কাজ করে শিশু-বান্ধব নীতি তৈরি করা এবং আরও কার্যকরী সামাজিক কার্যক্রম নিশ্চিত করা, যা কোটি কোটি শিশুর উপকারে আসবে এবং সমাজে বৈষম্য কমাবে। এছাড়াও ইউনিসেফ ইন্দোনেশিয়া সরকারি প্রতিষ্ঠানগুলোর সক্ষমতা বৃদ্ধিতে সহায়তা করে, যাতে তারা প্রাথমিক স্বাস্থ্যসেবা, শিক্ষা এবং শিশু সুরক্ষা সেবা প্রদান করতে পারে। এর ফলে ব্যক্তিগত ও পরিবারিক পর্যায়ে শিশুদের সেবার প্রাপ্যতা বৃদ্ধি পায়। এর বাইরে ইউনিসেফ ইন্দোনেশিয়ার কার্যক্রমের মধ্যে রয়েছে:

**শিশু-নীতি ও অংশীদারিত্ব**

এক্ষেত্রে সামাজিক নীতি, অর্থপরিকল্পনা, সামাজিক সুরক্ষা, কার্যকরী লবিং, জ্ঞান ব্যবস্থাপনা, উন্নয়নমূলক যোগাযোগ, মিডিয়া সম্পর্ক এবং বেসরকারি খাতের তহবিল সংগ্রহ ও অংশীদারিত্বে গুরুত্ব দেওয়া হয়। 

**শিশুদের টিকিয়ে রাখা** 

ইউনিসেফ ইন্দোনেশিয়া শিশু নীতির উন্নয়ন এবং স্বাস্থ্য ব্যবস্থার মাধ্যমে সেবার প্রাপ্যতা ও গ্রহণযোগ্যতা বাড়ানোর জন্য স্থানীয় সরকারকে কৌশলগত ও প্রযুক্তিগত সহায়তা প্রদান করে থাকে; বিশেষ করে পোসিয়ান্দু (সমন্বিত স্বাস্থ্য কেন্দ্র) নেটওয়ার্কের মাধ্যমে এই সেবা প্রদান করা হয়। এর লক্ষ্য হলো: দরিদ্র ও ঝুঁকিপূর্ণ শিশু ও মহিলাদের জন্য নিরাপদ পানি ও শৌচালয় ব্যবস্থা উন্নত করা; বিশেষ করে দূরবর্তী ও দরিদ্র এলাকাগুলোতে স্বাস্থ্যখাতে মানবসম্পদের সক্ষমতা বৃদ্ধি করা; স্বাস্থ্যসংক্রান্ত তথ্যব্যবস্থা, পর্যবেক্ষণ ও মূল্যায়ন ব্যবস্থাকে শক্তিশালী করা; এবং শাসনব্যবস্থা, সেবা প্রদান ও সম্পদ বণ্টনের পদ্ধতিকে অধিক কার্যকর ও সমৃদ্ধ করার জন্য অর্জিত অভিজ্ঞতা ও শিক্ষা নথিবদ্ধ করা। 

**শিক্ষা ও কিশোর উন্নয়ন**

এই পোগ্রামের লক্ষ্য হলো শিশু ও কিশোরদের, বিশেষ করে ঝুঁকিপূর্ণ জনগোষ্ঠীর জন্য পর্যাপ্ত জ্ঞান, প্রাথমিক শিক্ষা ও দক্ষতা নিশ্চিত করা, যেন তারা এইচআইভি ও এইডসের মতো প্রতিবন্ধকতা মোকাবিলা করতে পারে। এছাড়াও এর লক্ষ্য হলো: জাতীয় ও আঞ্চলিক স্তরে সরকার ও সমাজ -ভিত্তিক সংস্থার সক্ষমতা বৃদ্ধি করে সমন্বিত প্রারম্ভিক শিশু উন্নয়ন কার্যক্রম বাস্তবায়ন; শিশুদের স্কুলে যোগদানের জন্য আইন প্রণয়ন ও বাজেট বরাদ্দ বৃদ্ধি; শিক্ষা খাতের প্রস্তুতি পরিকল্পনা উন্নত করা এবং দুর্যোগ ও জরুরি পরিস্থিতিতে সরকার ও বেসরকারি সংস্থার সক্ষমতা বৃদ্ধি করা। 

**শিশু সুরক্ষা**

এই প্রোগ্রামের লক্ষ্য হলো: জাতীয় ও আঞ্চলিক স্তরে শিশু সুরক্ষা ব্যবস্থার উন্নয়নে জোর দেওয়া; শিশু-সেবা প্রদানের সক্ষমতা বৃদ্ধি; পরিবারভিত্তিক যত্ন প্রচার; শিশুদের প্রতি সংবেদনশীল ন্যায়বিচার ব্যবস্থা উন্নয়ন; শিশু অপরাধীদের জন্য পুনর্বাসনমূলক ন্যায়বিচারের প্রচারণা এবং স্থানীয় সরকারকে সর্বজনীন জন্ম নিবন্ধন কার্যক্রম বাস্তবায়নে সহায়তা চালিয়ে যাওয়া।

এ পর্যন্ত ইউনিসেফ ইন্দোনেশিয়ার শুভেচ্ছা দূতদের মধ্যে রয়েছেন ফেরি সালিম ও নিকোলাস সাপুত্রা।

**ইউনিসেফ কোথায়/ কিভাবে কাজ করে?**

১. জ্ঞান ও দক্ষতার কেন্দ্র হিসেবে সরকারকে ক্ষমতায়ন করা, যাতে তারা শিশু ও মহিলাদের জন্য কার্যকর সেবা দেওয়া যায় 

ইউনিসেফ সরকার, সংসদ, বেসরকারি খাত এবং অন্যান্য ইন্দোনেশীয় নেতাদের নীতি ও কৌশল উন্নয়নের জন্য প্রযুক্তিগত সহায়তা প্রদান করে, যাতে মহিলা ও শিশুদের জীবন মান উন্নত হয় এবং এসব কিছুই দৃঢ় ও বিশ্বাসযোগ্য তথ্যের ওপর ভিত্তি করে এবং আন্তর্জাতিক মানদণ্ডের সাথে সামঞ্জস্য রেখে সম্পাদিত হয়। ইউনিসেফ শিক্ষা প্রতিষ্ঠান ও উন্নয়নমূলক সংস্থাগুলোর সঙ্গে কাজ করে উপাত্ত সংগ্রহ ও বিশ্লেষণ করে, যাতে ইন্দোনেশিয়ায় শিশুঅধিকার সম্পর্কিত কার্যক্রম আরো শক্তিশালী হয়। ইউনিসেফ শিশু ও নারীদের প্রয়োজন ও অধিকার সম্পর্কিত নীতিমালা উদ্ভাবন এবং তা বাস্তবায়নের পক্ষে প্রচারণা চালায় এবং উন্নয়নমূলক কর্মসূচিতে শিশু অধিকার কতটা গুরুত্বপূর্ণ সে সম্পর্কে জ্ঞান ও বোঝাপড়া বৃদ্ধি করে।

৩**.** সবচেয়ে দুর্বল জনগোষ্ঠীর কাছে সম্পদ পৌঁছে দেওয়া

ইউনিসেফ দরিদ্র ও সবচেয়ে ঝুঁকিপূর্ণ পরিবারগুলোকে বিশেষভাবে সাহায্য করার জন্য তাদের কাছে পরিষেবা পৌঁছানো এবং সেই পরিষেবাগুলোর মান উন্নত করার কাজ করে। এটি করা হয় শিক্ষক, স্বাস্থ্যকর্মী ও অন্যান্য পরিষেবা প্রদানকারী দক্ষতা বাড়িয়ে এবং স্থানীয় প্রতিষ্ঠান, সংস্থা ও সম্প্রদায়কে শক্তিশালী করার মাধ্যমে, যারা শিশুদের জন্য কাজ করে।

ইউনিসেফ সরকারি ও বেসরকারি উভয় কার্যপদ্ধতি চিহ্নিত করে এবং তার উন্নয়নে সহায়তা করে, যাতে পরিষেবাগুলো কার্যকরভাবে পৌঁছানো সম্ভব হয়। উদাহরণস্বরূপ, জন্ম নিবন্ধন ব্যবস্থার সম্প্রসারণ, কিশোর ন্যায়বিচার ব্যবস্থার উন্নতি, শৈশবকালীন বিকাশ উদ্যোগের পরিসর ও মান বাড়ানো এবং সরকারি ব্যয়ে গৃহীত সিদ্ধান্তগুলোর প্রভাব ও কার্যকারিতা মূল্যায়নে সহায়তা করা।

এসবের সাথে ইউনিসেফ জনসচেতনতা বাড়ানোর কাজও করে। এর মাধ্যমে মানুষ পরিষেবা গ্রহণের সুযোগ সম্পর্কে জানতে পারে এবং শিশু ও মহিলাদের স্বাস্থ্য ও বিকাশের জন্য হুমকি তৈরি করতে পারে এমন সমস্যা; যেমন পাখি থেকে সৃষ্ট ইনফ্লুয়েঞ্জা, শিশুবিবাহ, নির্যাতন ও নিপীড়ন, এইচআইভি ও এইডস ও অনুন্নত শৌচালয় ব্যবস্থা ইত্যাদি  সম্পর্কে জনসচেতনতা তৈরি হয়।

৪. শিশু ও কিশোরদের নিজস্ব ক্ষমতায়ন

ইউনিসেফ এমন সকল উদ্যোগকে সমর্থন করে, যা শিশু ও কিশোরদের নিজেদের উদ্বেগ ও প্রতিবন্ধকতার ব্যাপারে স্বাধীনভাবে কথা বলার সুযোগ দেয়; যেমন, যুবনেতা ও নবীন লেখকদের জন্য জাতীয় পুরস্কার সমর্থন করা। এটি সহশিক্ষা কার্যক্রম সমর্থন করে, যার মাধ্যমে কিশোররা নিজেরাই তাদের সম্প্রদায়ে শিশু অধিকারের প্রচারক হিসেবে কাজ করতে পারে।

ইউনিসেফ শিশু ও কিশোরদের প্রত্যক্ষভাবে শিশু ফোরাম ও অন্যান্য নেটওয়ার্কের মাধ্যমে অথবা পরোক্ষ মিডিয়া উদ্যোগে সমর্থনের মাধ্যমে নীতি নির্ধারকদের সাথে একত্র হতে সহায়তা করে, যা শিশুদের নিজেদের মতামত জনমঞ্চে প্রকাশের সুযোগ দেয়।

৫. জরুরি পরিস্থিতিতে অগ্রভাগে থাকা

ইউনিসেফ প্রাকৃতিক বিপর্যয় ও অন্যান্য জরুরি অবস্থায় প্রথম সাড়া দেওয়া জাতিসংঘ-সংস্থাগুলির মধ্যে অন্যতম। এটি বিপর্যস্ত অঞ্চলে প্রয়োজনীয় সরঞ্জাম ও কর্মী পাঠায়, যাতে শিশুদের জীবন রক্ষাকারী বিষয়গুলি অগ্রাধিকার পায়। এছাড়াও এটি জরুরি ত্রাণ কার্যক্রমের সমন্বয়ে নেতৃত্ব দেয়, যাতে জরুরি অবস্থায় গুরুত্বপূর্ণ সম্পদ কার্যকরভাবে বণ্টিত হয়। জরুরি পরিস্থিতি শেষ হওয়ার পরও ইউনিসেফ আক্রান্ত এলাকায় নিজের উপস্থিত নিশ্চিত করে, যেন নারী ও শিশুদের জন্য পরিষেবা অব্যাহত থাকে এবং বিপর্যয় থেকে বের হওয়া শিশুদের মানসিক চাহিদা পূরণে সর্বাত্মক সহায়তা করা যায়। ইউনিসেফ তার বৈশ্বিক অভিজ্ঞতা ও ইন্দোনেশীয় অভিজ্ঞতা ব্যবহার করে জাতীয় ও স্থানীয় সরকার ও সম্প্রদায়কে জরুরি অবস্থার জন্য প্রস্তুত থাকতে সাহায্য করে।

## ইউনিসেফ ইন্দোনেশিয়ার শুভেচ্ছা দূতদের তালিকা

* ফেরি সালিম (২০০৪)
* নিকোলাস সুপুত্রা (২০১৯)

## আরো দেখুন

* শিশু অধিকার সনদ
* ইউনিসেফ
* ইউনিসেফ মালয়েশিয়া

## তথ্যসূত্র


## বহিঃসংযোগ

* UNICEF Indonesia
* UNICEF

বিষয়শ্রেণী:ইউনিসেফ
বিষয়শ্রেণী:ইউনিসেফের দেশীয় দপ্তর